钦定古今图书集成/明伦汇编/交谊典/第056卷 > 《春台引寒食集毕录事宅作》陈子昂
## 钦定古今图书集成/明伦汇编/交谊典/第056卷 > 《春台引寒食集毕录事宅作》陈子昂

“感阳春兮，生碧草之油油。怀宇宙以伤远，登高台而
写忧。迟美人兮不见，恐青岁之遂遒。从毕公以酣饮，
寄林塘而一留。采芳荪于北渚，忆桂树于南洲。何云
木之美丽，而池馆之崇幽。星台秀士，月旦诸子，嘉青
鸟之辰，迎火龙之始。挟宝书与瑶瑟，芳蕙华而兰靡。
乃掩白𬞟，藉绿芷，酒既醉，乐未已。击青钟，歌《渌水》，怨
青春之萎绝，赠瑶华之旖旎。愿一见而道意，结众芳
之绸缪。曷余情之荡漾，瞩青云以增愁。怅三山之飞
鹤，忆海上之白鸥。”重曰：“群仙去兮青春颓，岁华歇兮
黄鸟哀。富贵荣华，几时兮朱宫碧堂生青苔，白云兮
归来。”